b'\n_START_ARTICLE_\nMangart\n_START_SECTION_\nSeverna stena\n_START_PARAGRAPH_\nV Mangartsko dolino pada z gore strma stena, ki po svojih razse\xc5\xbenostih in lepoti tekmuje s Triglavsko severno steno. S te strani je tudi najlep\xc5\xa1i pogled na Mangart. Njegova podoba se zrcali v dveh lepih z gozdovi obraslih Mangartskih jezerih. Severna stena je izredno \xc5\xa1iroka, saj se razprostira vzdol\xc5\xbe celotnega vzhodnega grebena Mangarta. V ta greben se ostro zarezuje Huda \xc5\xa0krbina (2401 m), izpod katere se spu\xc5\xa1\xc4\x8da \xc4\x8dez steno strm raz, imenovan Gamsov rob. \xc5\xa0e vzhodneje se greben vzpne v Mali Koritni\xc5\xa1ki Mangart (2333 m) pod katerim je stena \xc5\xa1e posebno strma in gladka. Vzhodni greben se nato izza Roba nad Zaga\xc4\x8dami priklju\xc4\x8di verigi Ponc.'